THCOM:ประกาศกำไรปี 58 กระฉูดลุ้นยอดพรีเซลล์ Thaicom 8 โต 20%
THCOM:ประกาศกำไรปี 58 กระฉูด ลุ้นยอดขาย Thaicom 8 โต 20%
11 ก.พ. 2559

บล.ซีไอเอ็มบี (ประเทศไทย) ระบุในบทวิเคราะห์ (11 ก.พ.) แนะนำซื้อ บริษัท ไทยคม จำกัด (มหาชน) หรือ THCOM โดยมีราคาเป้าหมาย 47 บาท หลังเมื่อวานนี้ THCOMประกาศผลการดำเนินงานไตรมาส 4/58 ออกมามีกำไรสุทธิ 744 ล้านบาท EPS 0.68 บาท(+75% จากปีก่อน, +181%จากไตรมาสก่อน) ดีกว่าที่ตลาดคาด 21% และเป็นกำไรที่สูงสุดนับตั้งแต่ตั้งบริษัท
โดยหากตัดรายการพิเศษออกกำไรปกติอยู่ที่ 685 ล้านบาท เติบโต 53%จากปีก่อน และ 6%จากไตรมาสก่อน ซึ่งเป็นผลมาจากดาวเทียม Thaicom 7 มีอัตราการใช้งานเต็ม 100% และส่วนแบ่งผลกำไรที่แข็งแกร่งจาก Lao Telecoms (LTC) บริษัทประกาศจ่ายเงินปันผล 0.65 บาท/หุ้น ขึ้นเครื่องหมาย XD วันที่ 1 เม.ย. 59
ทั้งนี้คาดว่าปัจจัยที่จะช่วยหนุนราคาหุ้นในระยะถัดไปจะมาจากยอดขาย (presales) ช่องสัญญาณของดาวเทียม Thaicom 8 (เพิ่มขึ้นจาก 13% ในไตรมาส 3/58 เป็น 20% ณ สิ้นปีและปัจจุบันเกือบถึง 30% ที่เป็นเป้าหมายก่อนจะยิงดาวเทียมขึ้นสู่วงโคจรในกลางไตรมาส 2/59) และความคืบหน้าในการจัดการเพิ่มอัตราการเช่าช่องสัญญาณของดาวเทียม Thaicom 4 และ 6